**ДО ПРЕДСЕДАТЕЛЯ НА НАУЧНОТО ЖУРИ  
ОПРЕДЕЛЕНО СЪС ЗАПОВЕД № *3 – 265 от 13.10.2014г.***

**НА ИЗПЪЛНИТЕЛНИЯ ДИРЕКТОР НА СБАЛ по ОНКОЛОГИЯ**

**гр.СОФИЯ**

**С Т А Н О В И Щ Е**

от полк. проф. д-р Евгени Белоконски, д.м.н.

Началник на Катедра по Спешна медицина, Клиника по Коремна хирургия, на ВМА – София, Главен хирург на БА

**Сведения за процедурата:**

Относно: Конкурс за заемане на академичната длъжност „професор“ по 03.01.46.”Онкология” за нуждите на „Отделение по онкохирургия” при СБАЛОЗ „Д-р М Марков” ЕООД гр. Варна, публикувана в „Държавен вестник” бр. 62/29.07.2014 г.

Единствен кандидат съгласно Закона за развитието на академичния състав в Република България и Правилника за условията и реда за придобиване на научни степени и заемане на академични длъжности в СБАЛ по онкология ЕАД – София е доц. д-р Георги Леонидов Кобаков.

Спазвайки изискванията на посочените нормативни документи и анализирайки представения ми материал давам следното становище:

1. **Професионални данни за дисертанта:**

Доц. д-р Георги Кобаков завършва висшето си медицинско образование във Медицинския факултет на Медицинска академия-София през 1981 г. От 1984 до 1990 г. работи като хирург последователно в Районната поликлиника - гр. Георги Трайков (понастоящем гр. Долен Чифлик), в Обединената работничевска болница - гр. Варна и в Обединената районна клинична болница - гр. Варна. През 1990 г. Придобива специалност по хирургия и е избран за асистент в Катедрата по пропедевтика на хирургическите болести при Висшия медицински институт-Варна, през 1992 г. - за старши асистент, а през 1994 г.- за главен асистент в Клиниката по обща хирургия с колопроктология към Катедрата по обща и оперативна хирургия. През 2006-2008 г. той е и началник на Отделението по коремна хирургия при УМБАЛ “Св. Марина” ЕАД-Варна, а от 2008 г. до 2011 г.- главен асистент в УНС по хирургия на Катедрата по клинични дисциплини във Факултета по дентална медицина при Медицинския университет “Проф. д-р Параскев Стоянов”-Варна. През периода до 2011 г. той ръководи Отделението по хирургия към СБАЛОЗ “Д-р Марко Марков-Варна” ЕООД, а от 2011 г. до настоящия момент е медицински управител на СБАЛОЗ “Д-р Марко Марков-Варна ” ЕООД. През 2004 г. защитава успешно дисертация за присъждане на образователна и научна степен “доктор”. През 2008 г. Завършва успешно двугодишното си обучение по здравен мениджмънт в рамките на магистърската програма на Факултета по обществено здравеопазване при Медицинския университет “Проф. д-р Параскев Стоянов”-Варна. През 2004 г. д-р Георги Кобаков провежда специализация в Клиниката по висцерална и трансплантационна хирургия при Медицинския университет в гр. Хановер, Германия. Той взма непосредствено участие в редица оперативни интервенции (трансплантации на черен дроб, бъбрек и панкреас-бъбрек) и се запозна с последните новости в областта на чернодробните и интестинални резекции. През 2009 г. провежда специализация в Клиниката по хирургия в гр. Синсинати, Охайо, САЩ по ендоскопска хирургия и стаплер-техники. През 2011 г. се хабилитира като доцент по онкология.

1. **Оценка на количествените и качествените научни показатели:**

**Наукометрични показатели:**

* Дисертационни трудове - 1
* Монографии, учебници, наръчници - 3
* Публикации в български списания и научни сборници - 9
* Публикации в чуждестранни списания - 10
* Участия с доклади на научни форуми в България - 97
* Участие с доклади в научни форуми в чужбина - 55

т.е. общо 177 труда.

От реалните 177 публикации - 31 са след заемането на АД „доцент"

От тях: - първи автор - 4 (12,90%)

* втори автор - 17 (54,84%)
* трети и пореден - 10 (32,26%)

Трудовете в пълен текст са публикувани в 2 монографии, /11 глави/, 1 дисертация и един учебник.

Публикациите в международни списания са 15 статии в пълен обем и 20 резюмета и 1 доклад на световни и европейски конгреси, публикувани в издания с импакт фактор – 34, или общо 36 публикации в чужбина.

Резултатите от научно-изследователската дейност на кандидата са докладвани на 49 научни форума / 27 в България и 22 в чужбина /.

**Цитираност**

По справка от медицинска библиотека – МУ Варна е представен списък на 27 цитации на трудовете на доц. д-р Георги Кобаков в български източници от депозитариума на библиотеката.

На база данни Scopus , Web of Knowledge и в други чужди източници са открити още 20 цитации.

Т. е общо 47 цитации на трудовете на доц. Кобаков

**Имакт фактор**

Общият импакт фактор на доц. Кобаков, съгласно данните от Journal Citation Reports и в базата SCOPUS е 88,970

Представената научна продукция е абсолютно достатъчна по обем за участие в конкурса . Преобладаваща тежест имат теми от областта на чернодробната резекционна хирургия и съвременната колопроктология, което съответства и на основната дейност в отделението, в която работи кандидата.

В списъка на трудовете са включени дисертацията за придобиване на научна степен. Темата, на която е посветена дисертацията, има изразена тежест и ниво и като постижения с научен и научно-приложен характер.

Проблемите, обект на научните дирения на кандидата са различните видове злокачествени новообразувания на гастроинтестиналния тракт, като - рак на дебелото (4, 16), правото (1, 21) черво, колоректален карцином ( 13, 15), рак на главата на панкреаса (14, 19), както и лечението на чернодробните метастази (2). Особено внимание в трудовете на кандидата представлява – резекционата онкохирургия – чернодробна (1, 2 ), интерсфинктерна, колоректална (5), дуоденопанкреатична (10, 11, 14, 18, 19).

Доц. д-р Георги Кобаков е автор на една самостоятелната монография - “Чернодробни метастази”, която е посветена на актуален интердисциплинарен проблем. Тя е опит за систематизиране на богатия световен опит, натрупан през последните години, по въпросите на биологията, диагностиката и комплексното лечение на метастазите в черния дроб от различни първични тумори. Концепцията за чернодробните метастази възниква в отговор на потребността от цялостно разглеждане на тази проблематика в светлината на непрекъснато обогатяваните познания в световната литература.

Монографията е структурирана в 21 глави. Тя предлага актуализирана научна информация за чернодробната анатомия и физиология, биологията и модерната диагностика на чернодробните метастази, хирургичните методи в рамките на мултимодалната терапия и специфичните особености на чернодробните метастази от първични злокачествени новообразувани, локализирани в различни органи - правото и дебелото черво, белия дроб, коремните органи, простатата и млечната жлеза, както и от злокачествения меланом. Описани са различните типове чернодробни резекции, използвани за отстраняване на единичните и множествените уни- и билобарни чернодробни метастази. Специално внимание е отделено на прогностичните фактори за преживяемостта и на качеството на живот на лекуваните болни, както и на икономическите аспекти на медицинското им обслужване. Предлага се оригинален алгоритъм за диагностика и лечение на метастазите в черния дроб. Споделя се собственият опит, натрупан при диагностицирането, лечението и проследяването на болните с чернодробни метастази от колоректален рак, рак на стомаха, рак на панкреаса, рак на млечната жлеза, от гастроинтестиналните стромални и невроендокринни тумори, от другите гастроинтестинални тумори и от злокачествения меланом.

**Други**

Доц. Кобаков е автор и на трудове в областа на:

* социална епидемиология (13, 15)
* прогноза на заболяванията (4, 8)
* история на чернодробната хирургия, както и хирургична анатомия на черния дроб (2).

Прави съобщения и за рядко срещани заболявания, като – първичен не-Ходжкинов лимфом на апендикса(17), гастроинтестинален стромален тумор на жлъчния мехур (6) аберантна a. hepatica dehtra (18), ехинокок и хепатоцелуларен карцином (22) и др.

1. **Диагностично-лечебна дейност:**

От представената официална справка за оперативната активност на доц. Кобаков се вижда, че той е участвал в 1798 оперативни интервенции за последните 6 години, като при 1717 (95,5%) от тях той е бил оператор. Следва да се отбележи също така, че при 1054 от тях се касае за оперативни интервенции с много голям и голям обем на сложност. Те го представят като изграден хирург с изключително голям опит, поливалентен, осъществяващ миниинвазивни и конвенционални отворени операции в трудни области като черен дроб и панкреас, стомах, колон и ректум, както спешни, така и планови по своя характер

Впечатляващо в кариерата му е съвместяването на клиничната практика на хирург с организационните проблеми, които решава в качеството си на медицински управител на СБАЛОЗ “Д-р Марко Марков-Варна ” ЕООД.

1. **Оценка на приносите в научно-приложната и лечебна** дейност:

Доц. д-р Георги Кобаков търси непрекъснато нови решения за подобряване на качеството на диагностичната и лечебна хирургическа дейност, вкл. и за повишаване на икономическата ефективност и на качеството на живот на оперираните болни. Той се домогва до разработването на изключително ефективна оригинална хирургическа методика, модификация на оперативната техника на Delorme за лечение на пролапса на правото черво. При нея се укрепва вътрешният анален сфинктер чрез демукозация на сегмент от ректалния остатък. Приложена е с голям успех в хода на конструирането на илеален тазов резервоар при създаването на илеорезервоароанална анастомоза след възстановителна проктоколектомия при болни с улцерозен колит и фамилна аденоматозна полипоза. Заслужава да се отбележи, че постигнатите много добри следоперативни функционални резултати са статистически достоверни, защото са обективизирани с помощта на съвременни апаратни методи (динамична дефекография, ехография, анална тонометрия и електромиография) и с хистологични изследвания.

Доц. д-р Георги Кобаков създава модификация на специализирана скала за оценка на индивидуалното качество на живот на оперираните болни с колопроктологични заболявания. Той внедрява за първи път у нас разработения от него въпросник за определяне на качеството на живот на болните с различни заболявания на дебелото черво и използва комплексен икономически анализ на проведеното хирургическо и медикаментозно лечение при тези болни. Неговите идеи, реализирани в практиката, са в резонанс със съвременната парадигма в колопроктологията: постигане на все по-добро индивидуално качество на живот на болните с все по-малко разходи на сили и финансови средства.

През последните години на работата му в СБАЛОЗ „Д-р Марко Марков-Варна“ ЕООД неговото внимание се фокусира предимно върху социалната епидемиология, диагностиката, комплексното лечение и прогностиката на първичния и метастатичен рак. Той се занимава активно с лечението на чернодробните колоректални метастази, като прилага оригинален алгоритъм, включващ и мултимодална терапия, при подхода към това социално-значимо заболяване. Той изследва редица актуални въпроси на хирургическото (традиционно и лапароскопско) лечение на рака на дебелото и правото черво, на интерсфинктерната резекция при рак на правото черво и на социалната епидемиология на първичния и метастатичен колоректален рак.

Доц. д-р Георги Кобаков е автор на една самостоятелната монография - “Чернодробни метастази”, съавтор на един учебник на английски език, съавтор на 10 глави и съредактор в една монография и на една глава в друга монография, публикувани в България, както и на една глава в чуждестранна монография, разпространявана в Интернет.

1. **Учебно-преподавателска дейност:**

Учебната натовареност на доц. Кобаков е представена за 3  
последователни учебни години:

* 2008/209 - упражнения - 225 часа

изпити -

Обща учебна натовареност - 225 часа

* 2009/2010 - упражнения - 180 часа

изпити - 12 часа

Обща учебна натовареност - 192 часа

* 2010/2011 - упражнения - 128 часа

изпити - 16 часа

Обща учебна натовареност - 144 часа

т.е. за последните 3 г. учебната му натовареност възлиза на 561 учебни часа и е

достатъчна в контекста на участието му в настоящия конкурс.

1. **Научна и обществена дейност**

Доц. д-р Георги Кобаков е редовен член на Българското хирургическо дружество, а от 2004 г. - на Международното дружество на университетските хирурзи на дебелото и правото черво. Доц. Кобаков е дипломиран специалист по болнично хирургично възстановяване към Тъканната банка “Остео-Център”-България.

Доц. Кобаков е научен ръководител на един докторант в „Отделението по Онкохирургия” при СБАЛОЗ „Д-р М Марков” – Варна.

1. **Заключение:**

Всички посочени факти от професионалната биография, научната продукция,диагностично-лечебната и учебно-преподавателска дейност на доц. д-р Георги Леонидов Кобаков изцяло съответстващи на законовите изисквания в ЗРАСРБ и Правилника за приложението му ми дават достатъчно категорично основание да препоръчам на Научното жури да гласува положително и да му бъде присъдена Академичната длъжност „Професор по онкология към СБАЛ по онкология ЕАД – София за нуждите на Онкохирургичното отделение при СБАЛОЗ „Д-р М Марков” – Варна.

гр. София С уважение:

29.10.2014 г. проф. д-р Е. Белоконски, д.м.н.